Diari Oficial de la Generalitat Valenciana


Sumari del DOGV 2478, del 28-03-1995 (1995/834231)

ORDRE de 14 de març de 1995, de la Conselleria d'Economia i Hisenda, per la qual s'estableix el Pla de Racionalització del Sector del Crèdit Cooperatiu.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/14/(2)/dof/vci/html**

### Dades del document

Número de DOGV
:   2478

Data del DOGV
:   28-03-1995

Secció del DOGV
:   DISPOSICIONS GENERALS

Número del document
:   1995/834231


Data del document
:   14-03-1995

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE de 14 de març de 1995, de la Conselleria d'Economia i Hisenda, per la qual s'estableix el Pla de Racionalització del Sector del Crèdit Cooperatiu.   
El passat dia 17 d'octubre de 1994, el Govern Valencià acordà, a proposta dels consellers d'Economia i Hisenda, de Treball i Afers Socials i d'Agricultura, Pesca i Alimentació, la inclusió en el projecte de Llei de Pressupostos de la Generalitat Valenciana per a 1995 d'un crèdit, d'abast plurianual, per a la cobertura d'un pla de racionalització del sector del crèdit cooperatiu. La dotació màxima del crèdit esmentat, per a tots els exercicis d'execució del pla, es va fixar en dos mil milions de pessetes.  
A més a més, el pla esmentat, que hauria de ser elaborat per la Conselleria d'Economia i Hisenda, hauria d'incloure les condicions i els requisits per a la disposició del crèdit esmentat.  
Aquest acord del Govern Valencià fou adoptat a la vista de la crítica situació econòmica que estan travessant algunes cooperatives amb secció de crèdit, considerant que la situació patrimonial en què es troben algunes d'aquestes entitats pot suposar la pèrdua de gran part dels fons que els modestos estalviadors han confiat a aquestes i que la crisi d'una entitat amb dificultats econòmiques pot comportar problemes a la resta d'entitats sanejades, arran d'una pèrdua de confiança dels dipositants en la solidesa del sector.  
En particular, amb aquest pla de racionalització es tracta d'oferir una eixida a aquelles cooperatives amb problemes patrimonials, la situació de les quals ha anat agreujant-se al llarg del temps, sense que els seus òrgans socials hagen proposat i dut a terme mesures encaminades a la solució.  
D'aquesta manera, si totes les parts que intervenen en una situació de crisi d'una cooperativa decideixen voluntàriament acollir-se a les línies establertes en aquest pla, es possibilitarà l'inici d'un procés que pot finalitzar, a curt termini, amb la restitució d'una part important dels estalvis que en l'actualitat es troben seriosament compromesos.  
Així mateix, aquesta iniciativa acredita la voluntat del Govern Valencià de donar suport a la consolidació i al desenvolupament del Sector del Crèdit Cooperatiu, atesa la seua importància relativa en la Comunitat Valenciana, quant a l'arrelament i tradició, que constitueix una peculiaritat de l'entramat financer i una característica del cooperativisme agrari valencià.   
Per tot això, una vegada aprovada per les Corts Valencianes la Llei de Pressupostos de la Generalitat Valenciana per a 1995; en compliment de l'acord esmentat de data 17 d'octubre de 1994, relatiu a l'establiment d'un pla de racionalització del sector del crèdit cooperatiu, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE  
CAPíTOL PRIMER  
Pla de Racionalització del Sector  
del Crèdit Cooperatiu  
Article primer. Pla de Racionalització  
1. En compliment de l'acord del Govern Valencià de data 17 d'octubre de 1994, s'aprova aquest pla de racionalització del sector del crèdit cooperatiu, que inclou les condicions i els requisits per a l'accés a les ajudes públiques recollides en aquest.  
 2. Sense perjudici del que disposa la disposició addicional d'aquesta ordre, a aquest pla de racionalització podran acollir-se les cooperatives agràries amb secció de crèdit i les cooperatives de crèdit que estiguen inscrites en el Registre Especial que hi ha a l'Institut Valencià de Finances i que no es troben adherides al Consorci Valencià de Cooperatives amb Secció de Crèdit.  
Article segon. Objectius  
Aquest pla d'actuació excepcional a quatre anys pretén afrontar la racionalització de les Cooperatives amb Secció de Crèdit, mitjançant la consolidació de les entitats en situació problemàtica però que siguen viables, el foment de la integració en unitats més sòlides i rendibles, i la desaparició d'aquelles entitats la presència de les quals en el mercat oferesca un escàs valor afegit per als socis de les cooperatives i en canvi supose un risc seriós per als dipositants per la seua inviabilitat econòmica.  
Article tercer. Línies d'actuació  
En funció de la situació patrimonial de la cooperativa i del seu previsible futur, s'arbitren dues línies d'actuació que es despleguen en sengles capítols d'aquesta ordre:  
- Entitats que sent viables presenten insuficiència de recursos propis.  
- Entitats amb dèficit patrimonial de caràcter irreversible.  
Article quart. Exigència de responsabilitat  
Quan hi haja indicis suficients que en el deteriorament de la situació econòmica de la cooperativa haja influït notablement, per acció o omissió, l'actuació negligent, dolosa o culpable del Consell Rector, d'algun dels seus membres, o de personal directiu, la concessió de les ajudes previstes en aquesta ordre estarà sempre condicionada al fet que els socis adopten l'acord i exercesquen les accions necessàries d'exigència de responsabilitat i, si escau, reparació o indemnització contra les persones presumptament responsables. Si no fos possible acreditar el compliment del requisit indicat anteriorment, serà suficient que una majoria de dipositants exercesquen les accions de reparació o indemnització corresponents.  
Quan es tracte d'una secció de crèdit, s'haurà d'atorgar poder suficient a la Federació de Cooperatives Agràries més representativa de la Comunitat Valenciana (d'ara endavant, la Federació) perquè, si aquesta ho considera oportú, puga actuar com a representant seu en el procediment des del principi de les actuacions. L'Institut Valencià de Finances col·laborarà, si així se li sol·licita, en les actuacions que pertoquen.  
El requisit d'exigència de responsabilitat, reparació o indemnització podrà considerar-se complert quan s'haja incoat un procediment penal pels mateixos fets.  
CAPíTOL SEGON  
Entitats que sent viables presenten  
insuficiència de recursos propis  
Article cinquè. Beneficiaris  
Podran ser beneficiàries d'aquesta línia d'ajudes aquelles cooperatives amb secció de crèdit que, si bé presenten insuficiència de recursos propis, de la informació obtinguda sobre aquestes es deduesca la viabilitat futura.  
Article sisè. Requisits previs a la concessió d'ajudes  
1. Sense perjudici del que estableix l'article quart d'aquesta ordre, serà requisit previ a la concessió de les ajudes previstes en aquest capítol l'aprovació per una majoria de dos terços de l'Assemblea General de socis, de:  
a) Un pla de viabilitat, en el qual es preveja que, almenys, la meitat de la insuficiència de recursos propis haurà de ser coberta per la mateixa cooperativa, a través de qualsevol dels elements integrants dels seus recursos propis, en un termini màxim de quatre anys.  
b) La sol·licitud d'adhesió al Consorci Valencià de Cooperatives amb Secció de Crèdit.  
2. Les ajudes es concediran una vegada aprovat el Pla de Viabilitat pel Consell Rector del Consorci Valencià de Cooperatives amb Secció de Crèdit. En el supòsit establert en l'apartat 3 de l'article 10, l'aprovació del pla correspondrà a l'Institut Valencià de Finances; a aquest efecte se sol·licitarà informe a la Conselleria d'Agricultura, Pesca i Alimentació i a la Conselleria de Treball i Afers Socials. Si transcorregut un termini de 10 dies, des de la recepció de la sol·licitud, no se reben aquests informes, es continuarà la tramitació de l'expedient.  
Article setè. Import a subvencionar  
1. La insuficiència de recursos propis serà determinada per l'Institut Valencià de Finances, d'acord amb els criteris de computabilitat continguts en la normativa específica aplicable a les cooperatives amb secció de crèdit.  
2. Podrà ser objecte de subvenció la part del dèficit de recursos propis que no siga cobert per la mateixa cooperativa. Aquestes ajudes seran assumides a parts iguals entre el sector del cooperativisme agrari amb secció de crèdit i la Generalitat Valenciana, a càrrec d'aquesta línia d'ajuda del Pla de Racionalització. A aquesta última quantitat se li deduiran totes aquelles subvencions de les quals es beneficie o puga beneficiar al llarg dels exercicis de vigència del Pla de Viabilitat, especialment, les recollides en les línies programàtiques de la Conselleria d'Agricultura, Pesca i Alimentació i de la Conselleria de Treball i Afers Socials.  
3. Les eventuals indemnitzacions pactades amb membres del Consell Rector o personal directiu no seran subvencionables, per la qual cosa, l'eventual pagament haurà de ser cobert íntegrament per la mateixa cooperativa, com a càrrega addicional a l'establerta en l'article 6.1.a) d'aquesta ordre.  
Article vuitè. Documentació  
1. Sense menyscapte del que disposa l'article 19 d'aquesta ordre, per a l'obtenció de l'ajuda pública s'haurà de presentar la documentació següent:  
- Sol·licitud de l'ajuda pública.  
- Certificat de l'assemblea general de l'acord íntegre d'aprovació del Pla de Viabilitat, expressant el quòrum d'assistència i de vots.  
- Certificat de l'assemblea general de l'acord de sol·licitud d'adhesió al Consorci Valencià de Cooperatives amb Secció de Crèdit, expressant el quòrum d'assistència i de vots.  
- Pla de Viabilitat, que s'haurà d'ajustar al que estableix l'article 6.a) d'aquesta ordre.  
2. En el supòsit que en la cooperativa s'haguessen realitzat les actuacions previstes en l'article quart d'aquesta ordre.  
- Certificat de l'acord dels socis, o dels dipositants, d'adopció de les accions d'exigència de responsabilitat o, si escau, reparació o indemnització.  
- Còpia de la demanda presentada davant l'òrgan judicial competent.  
- Poder dels socis a favor de la federació perquè, si aquesta ho considera oportú, puga actuar com a representant seu en el procediment.  
Article novè. Execució del pagament  
El pagament efectiu de les subvencions concedides a càrrec dels corresponents crèdits anuals, es distribuirà al llarg dels exercicis de vigència del Pla, i el pagament de l'import corresponent anual estarà condicionat al fet que:  
a) L'Institut Valencià de Finances haja comprovat que l'import del dèficit de recursos propis s'ha reduït, per qualsevol dels seus elements integrants, en la xifra prevista en el Pla de Viabilitat, al tancament de cada exercici econòmic.  
b) El sector cooperatiu haja efectuat prèviament l'efectiu desemborsament de la seua aportació al sanejament de l'entitat.  
Article deu. Canalització i instrumentació de les ajudes  
1. únicament es concediran ajudes a aquelles cooperatives que, manifestant la seua voluntat d'adhesió al consorci, no puguen acreditar el compliment dels requisits necessaris per a l'accés a aquest, atesa la seua situació econòmica i patrimonial.  
2. D'acord amb el que estableix la disposició transitòria segona del Reglament Orgànic del Consorci Valencià de Cooperatives amb Secció de Crèdit, aprovat pel Decret 246/1993, de 21 de desembre, del Govern Valencià, la canalització de les ajudes es realitzarà preferentment a través d'aquest. Les entitats que s'hi vulguen integrar i no acrediten el compliment dels requisits necessaris per a això, podran proposar al seu Consell Rector, per a l'aprovació, un pla de mesures i accions que permeta regularitzar la seua situació, i el termini de temps necessari per a això.  
El Consell Rector del Consorci podrà acordar, per unanimitat dels seus membres, la concessió d'ajudes econòmiques per al millor compliment dels objectius previstos en els plans aprovats. Aquestes ajudes s'instrumentaran, si escau, amb els recursos dels fons:  
a) A través del Fons de Garantia.  
La Generalitat podrà aportar els fons necessaris, en concepte de bestreta de futures aportacions.  
b) A través del Fons d'Iliquiditat, si escau.  
3. Si per alguna circumstància resulta inviable la canalització d'ajudes a través del Consorci, podran establir-se a través de qualsevol altre procediment proposat pel sector cooperatiu, sempre que no s'ultrapassen els límits a l'assumpció del dèficit establerts en l'article 7 d'aquesta ordre, i sense perjudici del compliment de la resta d'exigències recollides en aquest capítol.  
Article onze. Aportació del sector cooperatiu  
1. Per a la instrumentació d'ajudes a càrrec d'aquesta línia de suport, serà necessària la prèvia presentació, per part de la federació, d'un pla de finançament de la contribució del sector al sanejament de les cooperatives, d'acord amb el que preveu l'article 7 d'aquesta ordre.  
2. Els representants de les entitats del sector cooperatiu que aporten ajudes podran condicionar la seua concessió al compliment de tots aquells requisits que consideren oportuns.  
3. Així mateix, aquests representants podran establir que una vegada que la cooperativa aconseguesca els recursos propis mínims, haurà d'efectuar aportacions a un fons d'ajuda per a les entitats en crisi, per un import total igual a les ajudes rebudes provinents del sector.  
Article dotze. Incompliment del Pla de Viabilitat  
Quan una cooperativa no aconseguesca en cadascun dels exercicis de vigència del Pla de Viabilitat la reducció prevista del dèficit de recursos propis, es consideraran alliberats els fons compromesos, encara no desemborsats, i podran ser destinats al sanejament d'altres cooperatives. En aquest cas, a més, s'hauran de reintegrar les quantitats percebudes per aquest concepte en exercicis anteriors.  
CAPíTOL TERCER  
Entitats amb dèficit patrimonial de caràcter irreversible  
Article tretze. Beneficiaris  
Podran concedir-se subvencions a càrrec d'aquesta línia d'ajudes en aquells casos de seccions de crèdit de cooperatives en les quals, trobant-se en dèficit patrimonial, no resulte factible la instrumentació d'un pla de viabilitat. Aquestes subvencions es concediran per tal de minorar en la mesura del que siga possible les negatives conseqüències que aquesta situació pot ocasionar per als seus dipositants.  
Per a això, l'assemblea general de socis haurà d'acordar la cessió d'actius i passius de la Secció de Crèdit a un intermediari financer.  
En conseqüència, a càrrec d'aquesta línia es podrà atorgar subvenció a l'intermediari financer cessionari, per tal de compensar-lo de l'assumpció del dèficit resultant de la diferència entre actius i passius cedits.  
Article catorze. Criteris d'actuació  
Els criteris d'actuació en aquesta línia d'ajuda seran els següents:  
a) La cessió d'actius i passius de la secció de crèdit a un intermediari financer, no suposarà l'assumpció per aquest de possibles passius contingents.  
b) Les cooperatives amb secció de crèdit liquidaran la resta de les seccions de la cooperativa, llevat informe en contrari justificatiu emès per la Conselleria d'Agricultura, Pesca i Alimentació. En qualsevol cas, se sol·licitarà informe a la Federació i es tractarà d'alienar tots aquells actius extrafuncionals o infrautilitzats.  
c) Si l'intermediari financer cessionari valorés un fons de comerç, el seu import s'aplicaria a la reducció dels imports de les quíties dels dipositants.  
d) Per a la determinació de la quantitat que en concepte de quitament han d'assumir els dipositants, s'aplicarà un mateix percentatge de reducció al volum dels dipòsits mantinguts per cadascun d'ells, llevat que l'entitat es trobe en procediment concursal i s'haja aprovat judicialment la llista definitiva de creditors, en aquest cas, en el conveni s'haurà d'aprovar l'aplicació del barem següent per a cada dipositant:  
- Fins a cinc-centes mil pessetes: no s'aplicarà quitament.  
- Més de cinc-centes mil pessetes: s'aplicarà un mateix percentatge de reducció al volum de dipòsits que excedesca d'aquest import.  
Article quinze. Requisits previs per a la concessió de les ajudes  
Sense perjudici del que estableix l'article quart d'aquesta ordre seran requisits previs els fets següents:  
a) Que les entitats cedent i cessionària sol·liciten la subvenció.  
b) Assumpció pels titulars dels dipòsits d'almenys la meitat del dèficit patrimonial ajustat de la secció de crèdit, mitjançant subscripció d'un acord de liquidació reflectit en document públic, en què s'assenyale, almenys:  
- Nom i cognoms del dipositant.  
- Número d'identificació fiscal.  
- Tipus de comptes.  
- Posicions deutores compensades.  
- Saldo de cadascun dels comptes.  
- Altres titulars de cada compte.  
- Règim de disposició.  
- Import que s'accepta en concepte de quitament.  
- Cessió expressa a favor de la Generalitat Valenciana de la totalitat dels drets que per import del quitament poguessen detenir com a creditors, sense menyscapte de les quantitats que eventualment percebien com a conseqüència de les accions de responsabilitat o reparació de danys contra els membres del Consell Rector o el personal directiu, que en tot cas, correspondran als demandants.   
c) Per a les cooperatives amb secció de crèdit es requerirà l'adopció per l'assemblea general de sengles acords d'aprovació del projecte d'escissió, fixat en un conveni previ amb l'intermediari financer cessionari, i de dissolució de la secció de crèdit, mitjançant la cessió d'actius i passius, d'acord amb el que estableixen els articles 13 i 14 d'aquesta ordre. Al mateix temps, s'acordarà, si escau, la dissolució de la cooperativa i el nomenament de liquidadors.  
Article setze. Import a subvencionar  
a) A efecte del que preveu aquesta ordre, la determinació del dèficit patrimonial ajustat de la secció de crèdit serà efectuada per l'Institut Valencià de Finances.  
b) Amb caràcter previ, els saldos mantinguts per qualsevol titular en els comptes de dipòsit, seran compensats amb les posicions deutores vençudes que mantinga, tant en qualitat d'acreditat com d'avalista.  
c) Les possibles indemnitzacions pactades amb membres del consell rector o personal directiu de l'entitat, no seran objecte de subvenció, per la qual cosa l'eventual pagament correrà íntegrament a càrrec dels dipositants, mitjançant quitament, com a càrrega addicional a l'establerta en la lletra següent.  
d) Una vegada deduït del dèficit les possibles indemnitzacions, els titulars dels dipòsits assumiran el 50 per cent del dèficit patrimonial ajustat de la Secció de Crèdit, a través del quitament en els seus dipòsits, d'acord amb el que estableix la lletra d) de l'article 14.  
e) La part restant del dèficit, és a dir, l'altre 50 per cent, serà cobert per la Generalitat, a càrrec d'aquesta línia, a través de la concessió d'una subvenció a l'intermediari financer cessionari.  
f) En el supòsit que entre els actius de la Secció de Crèdit es troben crèdits a altres seccions de la cooperativa, el patrimoni conjunt de la qual siga negatiu, per a la valoració se seguirà el procediment següent:  
1r Es determinarà el dèficit patrimonial comptable de les seccions prestatàries.  
2n Es realitzarà valoració dels seus béns d'actiu fix per una empresa de taxació inscrita en el Registre del Banc d'Espanya, i es calcularan les possibles plus-vàlues que s'obtindrien en el cas de procedir a l'alienació.  
3r Les plus-vàlues calculades en el punt anterior es deduiran del dèficit patrimonial comptable, obtenint-se el dèficit ajustat.   
4t Fins a la xifra de dèficit ajustat de les seccions prestatàries es condonarà el crèdit a aquestes, que haurà de ser aprovada en Assemblea General de socis i pres coneixement exprés per l'intermediari financer cessionari d'aquesta circumstància en l'escriptura de cessió d'actius i passius. Per la resta del crèdit, l'intermediari financer cessionari podrà exigir garantia hipotecària dels béns d'actiu fix de la cooperativa, o garantia personal dels socis de les seccions prestatàries.  
g) A l'aportació de la Generalitat Valenciana es deduiran tots aquells recursos que, si escau, puguen aportar altres institucions públiques.  
Article disset. Documentació  
1. Sense menyscapte del que disposa l'article 19 d'aquesta ordre, per a l'obtenció de les ajudes públiques s'haurà de presentar la documentació següent:  
a) Sol·licitud de l'ajuda pública, subscrita per les entitats cedent i cessionària.  
b) El document públic referit en la lletra b) de l'article 15.   
c) En el cas d'una cooperativa amb secció de crèdit, la certificació dels acords de l'assemblea general referits en la lletra c) de l'article 15 d'aquesta ordre, i l'escriptura pública de cessió d'actius i passius, que inclourà íntegrament el conveni.  
d) Llistat de les inversions creditícies, que reflecteix les posicions dels deutors, tant en qualitat de titular com d'avalista.   
e) Documentació suficientment acreditativa de la titularitat dels dipòsits.  
2. En el supòsit que en la cooperativa s'haguessen produït les actuacions previstes en l'article quart d'aquesta ordre:  
a) Certificat de l'acord dels socis, o dels dipositants, d'adopció de les accions, exigència de responsabilitat, i, si escau, reparació o indemnització.  
b) Còpia de la demanda presentada davant l'òrgan judicial competent.  
c) En el cas de cooperatives amb seccions de crèdit, poder a favor de la federació perquè, si aquesta ho considera oportú, puga actuar com a representant seu en el procediment.   
CAPíTOL QUART  
Disposicions generals  
Article divuit. Dotació pressupostària  
La dotació pressupostària per al finançament d'aquest Pla de Racionalització en l'exercici 1995 suma cinc-cents milions de pessetes, a càrrec del programa 724.10, suport a la inversió productiva, i a la línia pressupostària 7.04.  
Article dinou. Documentació complementària  
1. Les sol·licituds de les ajudes previstes en aquesta ordre hauran de dur adjunta la documentació que s'hi indica, constant expressament el tipus d'ajuda sol·licitada.  
2. A cada sol·licitud d'ajuda s'adjuntarà, a més de la documentació específica, aquella que acredite que l'entitat receptora de la subvenció es troba al corrent de les seues obligacions tributàries i amb la Seguretat Social, d'acord amb la normativa vigent. Igualment, haurà d'estar al dia amb les obligacions administratives que, si escau, es tinguen amb la Generalitat Valenciana.   
3. Així mateix, es facilitarà la documentació referent a la sol·licitud i, si escau, obtenció de subvencions o ajudes procedents de qualsevol administració o ens públic.  
4. A més de la documentació requerida en cada tipus d'ajuda, l'Institut Valencià de Finances queda facultat per a sol·licitar, en cada cas, la documentació complementària que estime convenient.  
Article vint. Presentació de sol·licituds  
La sol·licitud, juntament amb la documentació requerida, es dirigirà a l'Institut Valencià de Finances, plaça de Nàpols i Sicília, número 6, 46360 València, sense perjudici del que disposa la Llei de Règim Jurídic de les Administracions Públiques i del Procediment Administratiu Comú, quant al lloc de presentació.  
Article vint-i-un. Termini  
El termini de presentació de sol·licituds de concessió de les ajudes regulades per aquesta ordre es fixarà anualment. Per a aquest exercici 1995 el termini acabarà als dos mesos de l'entrada en vigor.  
Article vint-i-dos. Tramitació  
La tramitació de les ajudes previstes en aquesta ordre serà realitzada per l'Institut Valencià de Finances, que emetrà les corresponents propostes de resolució de concessió i de resolució de pagament.   
Article vint-i-tres. Resolució  
1. El conseller d'Economia i Hisenda dictarà les resolucions sobre les sol·licituds de subvenció rebudes, sense perjudici del que estableix l'apartat 4 de l'article 46 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.  
2. Totes les sol·licituds s'atendran, una vegada completa la documentació exigible, per ordre d'entrada.  
3. El termini màxim per a dictar resolucions serà fins el 30 de setembre de 1995. Si en aquest termini no es dicta resolució, s'entendrà que la sol·licitud ha estat desestimada, sense perjudici de l'obligació de l'administració de resoldre expressament totes les peticions que se li formulen.  
Article vint-i-quatre. Situacions concursals  
1. El desenvolupament d'un procediment concursal no impedirà l'aplicació d'aquesta ordre, en el marc de la legislació vigent.  
2. Les referències als òrgans socials de les cooperatives incloses en aquesta ordre, s'entendran realitzades als òrgans corresponents en els procediments concursals.  
DISPOSICIó ADDICIONAL  
1. També podran acollir-se a les ajudes regulades en el capítol tercer d'aquesta ordre, aquelles cooperatives de crèdit que, estant inscrites en el Registre de Cooperatives de Crèdit de la Comunitat Valenciana, que hi ha a l'Institut Valencià de Finances, no es troben adherides al Fons de Garantia de Dipòsits de Cooperatives de Crèdit.  
2. A aquest efecte, els seran aplicables totes les normes contingudes en aquesta ordre excepte allò regulat en el capítol segon. En aquest sentit, totes les referències que en les disposicions es realitzen a les seccions de crèdit han d'entendre's ampliades a les Cooperatives de Crèdit, excepte el que disposen els articles 2, 2n paràgraf; 14.a); 14.b); 15.c); 16.f); 17.1.c) i 17.2.c).  
3. Com a requisit previ per a la concessió de les ajudes es requerirà la presentació de la certificació de l'acord de l'assemblea general de la cooperativa de crèdit de dissolució i nomenament de liquidadors, i de cessió d'actius i passius, fixat en un conveni previ amb l'intermediari financer cessionari, i l'escriptura pública de cessió d'actius i passius, que inclourà íntegrament el conveni.  
DISPOSICIONS FINALS   
Primera  
Les actuacions objecte de subvenció per aquesta ordre han d'estar justificades en la part corresponent a l'anualitat, abans del 15 de novembre de cada any.  
   
Segona  
Excepcionalment, i atenent raons de notori interès social, econòmic o de força major, es podran ampliar els terminis que s'assenyalen en els articles 21 i 23, apartat 3 d'aquesta ordre.  
Tercera  
La concessió i la quantia de les ajudes regulades en aquesta ordre estarà condicionada, a més d'al compliment dels requisits que en cada cas s'indiquen, a l'existència de crèdit pressupostari habilitat amb aquesta finalitat pels pressupostos de la Generalitat Valenciana.   
En cap cas s'imputaran les sol·licituds desestimades per aquesta causa a exercicis econòmics posteriors, llevat autorització expressa del Consell de la Generalitat Valenciana.  
Quarta  
Aquesta ordre entrarà en vigor l'endemà de la publicació completa en el Diari Oficial de la Generalitat Valenciana.   
València, 14 de març de 1995  
El conseller d'Economia i Hisenda,  
AURELIO MARTíNEZ ESTÉVEZ


Còpia Permalink ELI